**Naa dipeeletšo tša gago di tla go iša godimo?**

**#SpotTheNot**

**Tseba phapano magareng ga peeletšo, setokofele, setlamo sa phiramiti le sa Ponzi**

Naa o beeleditše ka go setšweletšwa sa ditšhelete; o beeleditše tšhelete ya gago ka setokofeleng seo o se tshepago; goba naa o karolo ya setlamo sa phiramiti? Ge peeletšo e go fa dipoelo tša godimo kudu, o swanetše go thoma go botšiša dipotšišo ka ga go ba molaong ga yona, gammogo le kotsi ye e amanago le sebaka seo. Sengwalwa se se tla go thuša go kwešiša diphapano magareng ga peeletšo le, setokofele le setlamo sa phiramiti.

|  |
| --- |
| **DITLHALOŠO** |
| **Setlamo sa phiramiti** | Setlamo sa phiramiti ke setlamo seo se nyakago gore o lefe tšhelete mathomong ge o se tsenela. Tefo ye e ka ba ka ditsela tše di fapafapanego tša go swana le kheše goba ka *crypto currency*. Ka morago ga ge o lefile o tla kgopelwa go goketša maloko a mangwe go tsenela setlamo se pele ga ge o ka hwetša letseno go “peeletšo ya mathomong”. Ge o goketša batho ba bantši, o hwetša letseno la godimo.  |
| **Setlamo sa Ponzi** | Ditlamo tša Ponzi di theilwe go ditirelo tša bofora tša taolo ya dipeeletšo. Maloko a lefa tšhelete go “molaodi wa phothefolio” wa bofora yo a ba tshepišago poelo ya godimo. Ge maloko ao ba nyaka tšhelete ya bona, ba ba lefa ka ditšhelete tše di tsenago ka sekhwameng tšeo di lefšago ke bakgathatema bao ba tsenelago moragonyana. Motho yo a rulaganyago mohuta wo wa bomenetša o laola lesolo le ka moka. Ba no theransefera ditšhelete go tloga go klaente e tee go ya go ye nngwe. Ga go na setšweletšwa sa mmakgonthe sa peeletšo.  |
| **Setokofele** | Setokofele ke sehlopha sa boiuthaopo sa batho (maloko) ba tlhago bao ba tlamago ke nepo ye e swanago. Ba kopanya ditirelo tša dišhelete mmogo go hola sehlopha seo.  |
| **Peeletšo** | Go tsenya tšhelete ka gare ga se sengwe seo o naganago gore se tla oketša boleng bja yona mo nakong ye telele. Go na le mehutahuta ya ditšweletšwa tša peeletšo tšeo di ka go thušago go godiša tšhelete ya gago tša go swana le disetoko, thoto, diponte le ditšhelete tše o lefšago kgwedi le kgwedi. |

**Dikagare**

1. Naa setlamo sa phiramiti ke eng?
2. Naa setlamo sa phiramiti se šoma bjang?
3. Ka fao ditlamo tša phiramiti di tšweletšwago ka maaka bjalo ka ditokofele
4. Naa setlamo sa Ponzi ke eng?
5. Naa setlamo sa Ponzi se šoma bjang?
6. Ka fao o ka itšhireletšago ka gona gore o se radiiwe go tsenela setlamo sa phiramiti goba sa Ponzi
7. Ka fao o ka farologanyago magareng ga peeletšo, setokofele goba setlamo sa phiramiti
8. Dipotšišo tše bohlokwa tšeo o ka di botšišago ge o laletšwa go tla go beeletša tšhelete
9. Seo o ka se dirago ge e le gore o motšwasehlabelo wa bomenetša bja setlamo sa phiramiti goba sa Ponzi

Bao o ka ikgokaganyago le bona ba bohlokwa

**TSEBA O ITŠHIRELETŠE GO DITLAMO TŠA PHIRAMITI LE PONZI**

1. **Naa setlamo sa phiramiti ke eng?**

Setlamo sa phiramiti ke setlamo seo go sona bakgathatema ba hwetš**ago tefo ye e t**šwago ge o goketša batho ba bangwe bjalo ka bakgathatema ka setlamong sebakeng sa thekišo ya dithoto goba ya ditirelo. Ka setlamong sa phiramiti, bakgathatema ba leka go dira tšhelete ka go goketša bakgathatema ba baswa. Ditlamo tše gantši di dira bofora bja gore di na le dibaka tša kgwebo/tša peeletšo tšeo di ikemišeditšego go rekiša ditšweletšwa goba ditirelo tša semolao tša ditšhelete. Ditlamo tša phiramiti ga se ditšweletšwa tša peeletšo tša maleba goba dibaka tša kgwebo tša mmakgonthe. GA DI MOLAONG!

1. **Naa setlamo sa phiramiti se šoma bjang?**

Morekiši wa setlamo sa phiramiti goba mogoketši wa maloko e ka ba motho mang goba mang. Gape e ka ba motho yo o mo ratago goba o mo tshepago. Ba iphepa ka go nyaka ga gao ga tšhireletšego ditšheleteng le go duma ga gago gore go tloga go kgonagala go hwetša lehumo ka pela. Baradia ba ba ka kgona go dira gore o dumele gomme ba tla go botša dikanagelo tša bophelo bja bona le katlego ya bona. Seo ba ka go botšago sona se ka kwagala o ka re se molaong – le ge go le bjale, gomme se ke ka fao ba go hwetšago ka gona gore o tsenele setlamo sa phiramiti. Gopola, baradia ga ba kgathale ka wena, ba no nyaka fela tšhelete ya gago.

Bahlohleletši ba peleng ba setlamo sa phiramiti ba goketša bao ba ba bitšago ‘maloko’, bao le bona ba goketšago leloko le tee goba maloko a mantši. Letseno le lentši kudu leo le tshepišitšwego maloko a kgale le lefša go tšwa go tšhelete ya maloko a maswa. Gore leloko le leswa le hwetše poelo, maloko a maswa a swanetše go goketšwa. Mabakeng a mantši ke fela maloko a mmalwa a kgale, bao ba ka bago basepediši ba setlamo seo le sa kholego. Maloko ao a tsenelago setlamo se ka moragonyana ka mehla ba dula ba lahlegelwa. Se ke ka lebaka leo se se bitšwago setlamo sa phiramiti. Mo fase go na le batho ba bantši gomme batho bao ba lego ka godimo ba holega kudu. Persente ya godingwana ya letseno ka mehla e lefša maloko ao a tsenetšego setlamo peleng gomme ba godimo fao phiramiting.

Bothata bo thoma ge go sa hlwe go na le batho bao le ka ba goketšago ebile go se sa hlwa go sa na le tšhelete ye ntši ye e tsenago. Mo ke fao batho ba thomago go lahlegelwa ke tšhelete ya bona gomme ba palelwa ke go hwetša tšhelete yeo. Ka nako yeo maloko a thomago go bega se maphodiseng, e tla be e le morago ga nako kudu. Ga go kgonagale gore maphodisa a tla kgona go hwetša tšhelete ya maloko ao, ka ge baradia ba ka be ba nyameletše goba go se na le dišhelete tšeo di ka hwetšwago gore di bušetšwe go maloko.



**Ka setlamo sa phiramiti**, moradia wa mathomong o goketša babeeletši bao le bona ba goketšago babeeletši ba bangwe. Bao ba lego fase ga phiramiti ba lefa bao ba lego godimo ga phiramiti.

Mehlala ya ditlamo tša phiramiti tšeo di šomilego ka Afrika Borwa ke:

* WhatsApp stokvels
* Pipcoin, a cryptocurrency scheme
* SAcoin, a rare coin investment scam
* Copy Profit Success (CPS) Global
* BTC Global, a cryptocurrency trading platform
* Mavrodi Mundial Moneybox (MMM)

**Hlokomela:** Ditlamo tša phiramiti tšeo di ngwadilwego ka mo godimo ke tše dingwe tša ditlamo tša phiramiti tšeo di tsebegago kudu tšeo di radiilego batho diranta tše dimilionemilione. Go dula go na le ditlamo tša phiramiti tše diswa tšeo di tšwelelago ngwaga o mongwe le o mongwe gomme o swanetše o be le tsebo ya gore o kgone go di tseba. O swanetše go tseba gore o tlo botšiša dipotšišo dife.

1. **Ka fao ditlamo tša phiramiti di tšweletšwago ka maaka bjalo ka ditokofele**

Ditokofele tše di tlwaelegilego ke mekgwa ya go boloka tšhelete ye e tshepagalago ka Afrika Borwa. Ka maswabi, baradia ba hweditše tsela ya go utswetša baboloki ba ditšhelete bao ba sa belaelego selo ditšhelete tša bona ka go šomiša ditsela le mekgwa ya mehutahuta ya inthaneteng le mekgwa ya go utswa tšhelete ya gago. Setokofele sa *WhatsApp* ga se selo e no ba setlamo sa phiramiti ka go khuta la leswa.

Sona se šoma ka tsela ye: O laletšwa go tsenela sehlopha sa setokofele ka *WhatsApp* (seo se emetšwego bjalo ka sehlopha sa go boledišana go *WhatsApp*), eupša pele ga ge o ka tsenywa go sona, o swanetše go lefa tšhelete ya go tsenela ye e ka bago R200 ka tshepišo ya gore o tla hwetša tšhelete ye e ka bago R1 000 ge o ka goketša batho ba babedi goba go feta go tsenela sehlopha se.

Setokofele ke ge sehlopa sa batho se kopana mmogo go phethagatša nepo goma maikemišetšo a itšego. Ba tshepiša go lefa tšhelete ka gare ga sekhwama kgwedi ye nngwe le ye nngwe gomme go eya ka sebopego sa setokofele leloko le lengwe le le lengwe le hwetša sebaka sa go hwetša palomoka ya tšhelete ye itšego. Go fa mohlala: maloko a 12 a lefa R100 ka kgwedi. Leloko le lengwe le le lengwe le hwetša sebaka sa go hwetša R1 200. Leloko le lengwe le le lengwe le tšwela pele go lefa R100 ka kgwedi le ka morago ga ge a hweditše tefelo ya gagwe. Ba tshepiša go dira ka tsela ye mo nakong ye itšego.

Go netefatša gore sehlongwa seo o dirišanago le sona ke setokofele seo se lego molaong, lekola gee ba se ngwadišitšwe le National Stokvel Association of South Africa (NASASA). Setokofele se swanetše go go fa nomoro ya boingwadišo ya NASASA.

1. **Naa setlamo sa Ponzi ke eng?**

Setlamo se sengwe sa go swana le sa phiramiti ke setlamo sa Ponzi, seo se filwego leina la Charles Ponzi yo a ilego a sepetša setlamo se ka mengwageng ya bo 1920. Ponzi e ile ya tshepiša babeeletši maaka gore ba tla dira poelo ya 50% mo dikgweding tše tharo.

1. **Naa setlamo sa Ponzi se šoma bjang?**

Ditlamo tša Ponzi di theilwe go ditirelo tša taolo ya dipeeletšo tša boradia. Maloko a lefa tšhelete go “molaodi wa phothefolio” “molaodi wa phothefolio” wa bofora yo a ba tshepišago poelo ya godimo. Ge maloko ao ba nyaka tšhelete ya bona, ba ba lefa ka ditšhelete tše di tsenago ka sekhwameng tšeo di lefšago ke bakgathatema bao ba tsenelago moragonyana. Motho yo a rulaganyago mohuta wo wa bomenetša, o laola lesolo le ka moka. Ba no theransefera ditšhelete go tloga go klaente e tee go ya go ye nngwe. Ga go na setšweletšwa sa mmakgonthe sa peeletšo.

Ditlamo tša Ponzi le tšoina ka dinako tše dingwe di sepetšwa ka WhatsApp ke baradia bao ba šmišago mokgwa wa boradia wo o bitšwago “go utswa boitsebišo”. Mo, boitsebišo bja motho yo a tsebegago kudu bo šomišwa ka bomenetša ke basenyi, bao ba tšwelelago bjalo ka dihlongwa tša ditšhelete tše di tsebegago kudu, go tšeela batho tšhelete.





**Insert Speech Bubble:**

Ka **Ditlamo tša** **Ponzi**, babeeletši ba fa molaodi o tee wa phothefolio tšhelete. Go tloga fao, ge ba nyaka tšhelete ya bona, ba lefša ka ditšhelete tše di tsenago tšeo di lefilwego ke babeeletši bao ba tsenetšego ka moragonyana.

Mehlala ya ditlamo tše dingwe tša Ponzi tšeo di šomilego ka Afrika Borwa ke:

* Invest200 – setlamo sa go beeletša tšhelete go hwetša poelo
* Kubus scheme – seo se kgathago tema ka go setlwaedi sa go bjala isiti ya maswi go dira setšweletšwa sa go kgabiša mmele
1. **Ka fao o ka itšhireletšago ka gona gore o se radiiwe go tsenela setlamo sa phiramiti goba sa Ponzi**

Tsela ye kaone ya go itšhireletša gore o se tsenywe ka go setlamo sa phiramiti ke go netefatša gore o šoma le bomang:

* Dira dinyakišišo ka ga khamphani yeo e go tshepišago sebaka sa peeletšo. Wepsaete ga se bohlatse bjo bo hlokagalago bja gore khamphani yeo e gona le gore e molaong.
* Ge e le gore o nyaka go beeletša tšhelete go bohlokwa gore o hwetše keletšo ya ditšhelete go moeletši wa dišhelete yo a dumeletšwego.
* Hwetša dintlha tša bona tša boikgokaganyo, aterese ya madulo o etele dikantoro tša bona ge go kgonagala. Gopola, gore moago wa bona o lebelelega o le o mobotse le gore batho bao ba šomago fao ba apere gabotse, ga gore ke khamphani ye e lego molaong. Bontši bja dikhamphani tše di “beile batho ba bangwe pele”, go rago gore di tšwelela e le tšeo di sego tšona.

Lekola le Financial Sector Conduct Authority (FSCA) ge eba khamphani e dumeletšwe go sepediša kgwebo ya ditšhelete ka Afrika Borwa. Go bile le diiragalo tšeo baradia ba utswago nomoro ya boingwadišo ya moabi wa ditirelo tša ditšhelete yo a dumeletšwego go goketša maloko le go leka gore di bonagale tše o ka rego di molaong. Nyaka go tseba ge eba ka nnete khamphani e amana le motho yo a nyakago go go fa tirelo ya ditšhelete, le ge eba tirelo ye ba fanago ka yona e dumeletšwe ke FSCA.

* Lekola le National Stokvel Association of South Africa (NASASA) gee ba setokofele se ngwadišitšwe le geeba molaotheo o sepelelana le setlamo seo se bapatšwago. Ba swanetše go ba le nomoro ya ngwadišo ya NASASA.
* Ditlamo tša phiramiti ka tlwaelo di goketša maloko a maswa ka diseminareng, ka dikopanong tša ka malapeng, ka mogala, ka emeile, ka mangwalo goba ka kgašo ya setšhaba. Ba šomiša batho go ba “hlatsela” ka dikopanong tša go ba “goketša”, go go goka gore o tsenele setlamo seo. Ka ge dikhamphani tšeo di lego molaong di šomiša mekgwa ya go swana le yeo ya go goketša batho, ka mehla netefatša seo o tsenago go sona.
* O se ke wa ba le sephiri ka ga tshepišo yeo o diretšwego yona. Hwetša maikutlo a bana ba gago, a bagwera le a baagišane. Ge e le gore ba tseba ka ga boradia bjoo, ba tla go lemoša. Ge e le gore o bona tshepišo ye bjalo ka boradia, gona o ka kgona go lemoša ba bangwe.

**Hlokomela**: Ditlamo tše dingwe tša phiramiti di tla lefa maloko a maswao la mathomo – go ba goketša go lefa tšhelete ye ntši.

**Mohlala wa setlamo sa phiramiti:**

O “beeletša” R1 000. Ka morago ga kgwedi, setlamo se go lefa R200 go peeletšo ya gago, e lego 20%. Se se bonagala e le ditaba tše botse go wena – setlamo se bonala se šoma! O amogela tumo ya go dira tšhelete ye ntši gomme o lefa R1 000 ye nngwe. Seo o sa se tsebego ke gore R200 gabotse e tšwa go tšhelete ye o e lefilego ya R1 000. Ka fao, go R2 000 ye o e lefilego go setlamo, baradia bjale ba na le R1 800 gomme wena o na le fela R200.

Gopola, ge e bonagala e le ye kaone go ka ba nnete, go na le kgonagalo ya seo!

1. **Ka fao o ka farologanyago magareng ga peeletšo, setokofele goba setlamo sa phiramiti**

| **Peeletšo** | **Setokofele** | **Setlamo sa phiramiti** |
| --- | --- | --- |
| Mmeeletši ga a kgopelwe go goketša babeeletši ba bangwe go tsenela setlamo. | Leloko ga le kgopelwe go goketša babeeletši ba bangwe go tsenela setlamo.Maloko a setokofele ka moka ba a tsebana, ba na le maikemišetšo a go swana ebile ba na le kamano ya mmakgonthe le ya go tšea lebaka le letelele.  | Batho ka mehla ba kgopelwa go goketša batho ba bangwe go tsenela setlamo gomme ba tshepišwa poelo ya godimo mo lebakeng le lekopana. |
| Mmeeletši o tseba fao tšhelete ya gagwe e beeleditšwego gona le kelo ya poelo ya gagwe. | Leloko le tseba fao tšhelete ya gagwe e beeleditšwego gona le gore o tlo lefša bokae ka morago ga lebaka la nako ye itšego.Kholego ya leloko e beilwe gabotse go lebeletšwe tšhelete ye e nyakegago le nako.  | Tšhelete e no tloga ka seatleng sa yo mongwe ya ya ka go sa o mongwe gabonolo ebile go se na le tiragalo ya ekonomi goba go sa amege ditšweletšwa tša ditšhelete go yona. Ge ditšweletšwa tša ditšhelete di rekišwa, ke fela tšhireletšo ya go fihla setlamo sa phiramiti. Dipoelo tša godimo di tšwa go ge o goketša batho go tsenela setlamo e sego go thekišo ya mmakgonthe ya setšweletšwa. |
| Dikotsi tša dipeeletšo ka moka di a tsebišwa gore babeeletši ba tšeye sephetho ba na le tsebo. | Ka ge ditokofele di thomile go hlongwa semmušo kudu, dikotsi ke tše nnyane, eupša tše dingwe di ba gona, go swana le ge maloko a sa lefe kgafetšakgafetša, taolobošaedi ya ditšhelete, go goketšwa ke baradia bao ba sepetšago ditlamo tša phiramiti le melawana ye e sa kwešišegego gabotse mabapiu le gore tšhelete e ka bolokwa le go šomišwa bjang.Ditokofele di theilwe go molaotheo. Molaotheo o bolela ka ga maikemišetšo le ditshepedišo tša tsamaišo ya sehlopha sa setokofele. Ka go lekodišiša leswa molaotheo, leloko la setokofele se ka tšea sepheto sa ge eba setokofele seo se sepelelana le nyakego ya dikotsi tša lona le ge eba go na le kamano le dinyakwa tša lona ka go tsenela sehlopa seo.  | Dipoelo tšeo di sa kgonagalego di a tshepišwa, gomme dikotsi tše di amango le go lahlegelwa ke tšhelete ya gago ga di tsebišwe. |
| Moeletši wa dipeeletšo o ngwadišitšwe le FSCA. | Sehlopha sa setokofele se kgopelwa go ba leloko la National Stokvel Association of South Africa (NASASA) goba sehlongwa sa go swana le yona seo se dumeletšwego ke Mongwadiši wa Dipanka. FSCA ke modirišani wa bolaodi wa NASASA. | Bakwalakwatši ga ba laolwe ebile ga se ba ingwadiša felo. Basepediši ba bangwe ba setlamo ba ngwadiša khamphani ya bona le Companies and Intellectual Property Commission (CIPC), eupša se ga se re gore ba dumeletšwe go tšea tšhelete go setšhaba. |
| Moeletši wa dipeeletšo a ka latišišwa ebile o rwele maikarabelo a ditiro le a keletšo ya gagwe. | Dihlopha tša setokofele di swanetše go ba maloko a NASASA goba a sehlongwa sa go swana le sona seo se dumeletšwego ke Mongwadiši wa Dipanka le gore ba ka latišišwa. | Ka gobane gantši go ba boima latišiša mathomo a setlamo goba bakwalakwatši ba sona, baradia ba bangwe ba kgona go efoga go golegwa gomme ba nyamelela ka ntle le go latišišwa ge setlamo seo se phuhlama. Le ge baradia bao ba ka golegwa le go sekišwa go na le kgonagalo ye nnyane ya gore batho ba ka hwetša thelete ya bona.  |
| Tsela ya semolao le ye e bolokegilego ya go beeletša tšhelete. | Tsela ya semolao le ye e tshephagalago ya go boloka tšhelete. | Ke molato wa bosenyi go kgatha tema le go kwalakwatša setlamo sa phiramiti. Bakgathatema ba itsenya kotsing ya go lahlegelwa ke tšhelete. |
| Mekgwa ya kgalemo e a hwetšagala. | Mekgwa ya kgalemo e a hwetšagala. | Ga go na kgalemo le gateee. |

1. **Dipotšišo tše bohlokwa tšeo o ka di botšišago ge o laletšwa go tla go beeletša tšhelete**
* Naa o ingwadišitše le FSCA? Naa nomoro ya laesentshe ya Moabi wa Ditirelo tša Ditšhelete (FSP) ke eng?
* Ge e le gore ke setokofele – Naa o ingwadišitše le NASASA? Naa nomoro ya gago ya boingwadišo ke eng?
* Naa nka bona molaotheo wa setokofele sa lena? Naa baetapele ba setokofele ke bomang le gore dintlha tša bona tša boikgokaganyo ke dife, gore ke kgone go boledišana le bona?
* Naa o bile ka kgwebong ya dipeeletšo lebaka le lekaakang?
* Naa o ingwadišitše le Sehlongwa sa Peakanyo ya Ditšhelete (FPI)?
* Naa o ka mpontšha bohlatse bja ngwadišo ya khamphani ya gago?
* Naa mangwalo a gago a dithuto ke afe?
* Naa o nyaka gore ke tliše goba ke goketše batho ba bangwe?
* Naa dikotsi tša setlamo se ke dife?
* Naa ke beeletša ka go setšweletšwa sefe sa ditšhelete? (O hlokomele kudu ditšweletšwa tša *crypto currency* ka ge di sa laolwe ka Afrika Borwa gomme mo lebakeng le (ka 2020) ga go na kgalemo ye e hwetšagalago).
* Naa ke tla hwetša dikhopi tša dingwalwa tše di saennwego?
1. **Seo o ka se dirago ge e le gore o motšwasehlabelo wa bomenetša bja setlamo sa phiramiti goba sa Ponzi**
* Bega bomenetša bjoo go South African Police Services (SAPS) (Tirelo ya Maphodisa ya Afrika Borwa).
* Ge e le gore o nagana gore o kgatha tema ka go setlamo sa phiramiti, fediša kamano le baradia bao ka pela gomme o se ke wa beeletša tšhelete efe goba efe.
* Ge e le gore o file baradia bao dintlha tša gago tša akhaonte ya panka, tsebiša panka ya gago ka bonako.
* Emiša ditebitiotara ka moka ka pela.
* Bea dikgokagano ka moka tše di ngwadilwego tšeo o di hweditšego go setlamo sa phiramiti. Tšona di ka thuša bjalo ka bohlatse bja bataolo ba maleba.

Lemoga gore bjale go na le kgonagalo ya gore o ka ba yo a lebilwego ke baradia ba bangwe goba ditlamo tša bomenetša. Baradia gantši ba fana ka dintlha tša batho bao ba kgonnego go ba goketša ka boradia goba bao ba boledišanego le bona, ba šomiša boitsebišo bjo bo fapanego go dira bomenetša bjo bongwe go tšwela pele.

Batho bao ba šetšego ba bile batšwasehlabelo ba baradia gantši ba ba kotsing ya “bomenetša godimo ga bjo bongwe”. Se ke ge baradia ba ikgokaganya le batho bao ba šetšego ba lahlegetšwe ke tšhelete ka ditiro tša bomenetša gomme ba bolela gore ke bahlankedi ba phethagatšo ya molao goba boramolao. Ba eletša motšwasehlabelo gore ba ka ba thuša “go hwetša” tšhelete ye ba e lobilego – gomme ba kgopela gore o lefe tšhelete ye itšego.

**Bao o ka ikgokaganyago le bona ba bohlokwa**

**Financial Sector Conduct Authority (FSCA)**

Go lekola ge eba moabi wa ditirelo tša ditšhelete, goba moeletši wa ditšhelete o filwe laesentshe le go dumelelwa go go rekišetša ditšweletšwa tša ditšhelete le ditirelo, o ka ikgokaganya le **FSCA.**

|  |  |
| --- | --- |
| Nomoro ya senthara ya megala |  0800 20 37 22 (FSCA) |
| Boamogedi bja megala bja FSCA  |  012 428 8000 |
| Nomoro ya fekese  |  012 346 6941 |
| Emeile |  info@fsca.co.za  |
| Aterese ya madulo |  Riverwalk Office Park, Block B, 41 Matroosberg Road, Ashlea Gardens, Pretoria, South Africa 0081 |
| Aterese ya poso |  P.O. Box 35655, Menlo Park, Pretoria, 0102 |
| Wepsaete |  [www.fsca.co.za](http://www.fsca.co.za)  |

**Lefapha la Thuto ya Badiriši (CED) la FSCA**

Go hwetša tshedimošo ka botlalo ka ga thuto ya ditšhelete ya badiriši, ikgokaganye le CED.

|  |  |
| --- | --- |
| Emeile |  CED.Consumer@fsca.co.za |
| Wepsaete |  [www.FSCAmymoney.co.za](http://www.FSCAmymoney.co.za) |

**National Stokvel Association of South Africa (NASASA)**

Go lekola ge eba setokofele se ngwadišitšwe, ikgokaganye le NASASA.

|  |  |
| --- | --- |
| Mogala | 087 898 0987 |
| Emeile | info@nasasa.co.za  |
| Aterese ya madulo | Kildrummy Office Park, Building 8 Glenfiddich, Witkoppen Road & Umhlanga Avenue, Paulshof, Sandton, 2191 |
| Webpsaete | [www.nasasa.co.za](http://www.nasasa.co.za) |

**South African Reserve Bank (SARB) goba Prudential Authority (PA)**

Bega ditlamo tša go amogela ditepositi tšeo di sego molaong go SARB goba go PA.

|  |  |
| --- | --- |
| Mogala | 012 313 3911 / 0861 12 7272​ (General enquiries) |
| Fekese | 012 313 3758 |
| Emeile | SARB-PA@resbank.co.za  |
| Aterese ya madulo | South African Reserve Bank, 370 Helen Joseph Street, Pretoria 0002 |
| Aterese ya poso | Prudential Authority, South African Reserve Bank, P O Box 8432, Pretoria, 0001 |
| Wepsaete | [www.resbank.co.za](http://www.resbank.co.za) |

|  |
| --- |
|  |
|  |

**National Consumer Commission (NCC)**

Bega ditlamo tša phiramiti go NCC.

|  |  |
| --- | --- |
| Mogala | 012 428 7000/012 428 7726 |
| Emeile | complaints@thencc.org.za  |
| Aterse ya madulo | Building C – South African Bureau of Standards Campus, 1 Dr Lategan Road, Groenkloof, Pretoria |
| Aterese ya poso | PO Box 36628, Menlo Park, 0102 |
| Wepsaete | [www.thencc.gov.za](http://www.thencc.gov.za) |

Go ithuta tše ntši ka ga boradia le go lekola ge eba o nepišitšwe gore o goketšwe ka boradia etela **wepsaete ya Temošo ya Boradia** ya www.fraudalert.co.za

© 2020 FSCA

TEMOŠO

*Tshedimošo ye e lego ka mo gare ga pukwana ye e abilwe ke Financial Sector Conduct Authority (FSCA) mabakeng a tshedimošo fela. Tshedimošo ye ga se ya keletšo ya semolao, ya sephrofešenale, goba ya ditšhelete. Le ge e le gore go dirilwe šedi efe goba efe gore dikagare di be mohola le go nepagala, FSCA ga e fe ditiišetšo, boitlamo goba diwaranthi mabapi le se ebile ga e amogele boikarabelo bofe goba bofe bja semolao goba maikarabelo a dikagare goba go nepagala ga tshedimošo yeo e fiwago, goba, go tahlegelo efe goba efe goba tshenyo yeo e bakilwego ka lebaka la thwii goba ka tsela ye nngwe mabapi le go tshepa go šomiša tshedimošo yeo. Ka ntle le ge go boletšwe, khopiraete ya tshedimošo ka moka ke ya FSCA. Ga go tshedimošo ka mo gare ga pukwana ye yeo e swanetšego go tšweletšwa leswa goba go fetišwa goba go šomišwa gape goba ya fiwa ka tsela efe goba efe goba ka kgašo efe goba efe ka ntle le ge go hweditšwe tumelelo peleng ya go ngwalwa go tšwa go Kantoro ya Moeletši wa Kakaretšo wa Financial Sector Conduct Authority*

*.*